Erään maataloustuotteiden ja elintarvikkeiden alan suojatun alkuperänimityksen tai suojatun maantieteellisen merkinnän hyväksytyn tuote-eritelmän vakiomuutoksen julkaiseminen (komission delegoidun asetuksen (EU) N:o 664/2014 6 b artiklan 2 ja 3 kohta)

(2022/C 386/12)

Tämä tiedonanto julkaistaan komission delegoidun asetuksen N:o (EU) 664/2014 (1) 6 b artiklan 5 kohdan mukaisesti.

Ilmoitus jäsenvaltiosta peräisin olevan suojatun alkuperänimityksen tai suojatun maantieteellisen merkinnän tuote-eritelmään tehtävää vakiomuotoista muutosta koskevan hakemuksen hyväksymisestä Asetus (EU) N:o 1151/2012

”Arroz de Valencia” / ”Arròs de València”

EU-nro: PDO-ES-0151-AM01 – 21.7.2022

SMM ( ) SAN (X)

1. Tuotteen nimi

”Arroz de Valencia” / ”Arròs de València”

2. Jäsenvaltio, johon maantieteellinen alue kuuluu

Espanja

3. Vakiomuotoisen muutoksen ilmoittava jäsenvaltion viranomainen

Maaseudun kehittämisen pääosasto sekä maataloudesta, maaseudun kehittämisestä, ilmastokriisistä ja ekologisesta siirtymästä vastaava alueellinen ministeriö

4. Hyväksytyn muutoksen / hyväksyttyjen muutosten kuvaus

Muutoksen tarkoituksena on sisällyttää tuote-eritelmään uusia lajikkeita (Bombón, Copsemar 7 ja Argila). Lisättävät lajikkeet liittyvät läheisesti lajikkeisiin, jotka on jo lueteltu tuote-eritelmässä; niillä on samankaltaiset ominaisuudet kuin tuote-eritelmään sisältyvillä lajikkeilla ja lisäksi tiettyjä agronomisia etuja: ne menestyvät suolaisessa maaperässä ja tarvitsevat tavanomaista vähemmän kasvinsuojeluaineita, ravinteita ja vettä. Delegoidun asetuksen (EU) N:o 1151/2012 53 artiklan 2 kohdan mukaisesti muutosta pidetään vakiomuutoksena seuraavien seikkojen vuoksi:

1. Näiden uusien lajikkeiden sisällyttäminen ei vaikuta tuotteen olennaisiin ominaispiirteisiin, kuten liitteenä olevissa kasvinjalostajien raporteissa todetaan.

2. Muutos ei vaikuta tuotteen laadun tai ominaisuuksien ja maantieteellisen ympäristön väliseen yhteyteen.

3. Muutoksella ei pyritä muuttamaan tuotteen nimeä tai sen osaa.

4. Muutos ei vaikuta rajattuun maantieteelliseen alueeseen.

5. Muutos ei tuo lisää tuotteella tai sen raaka-aineilla käytävän kaupan rajoituksia.

Muutoksen myötä yhtenäistä asiakirjaa on muutettava.

YHTENÄINEN ASIAKIRJA

”Arroz de Valencia” / ”Arròs de València”

EU-nro: PDO-ES-0151-AM01 – 21.7.2022

SMM ( ) SAN (X)

1. Nimi

”Arroz de Valencia” / ”Arròs de València”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1. Tuotelaji

Luokka 1.6 Hedelmät ja vihannekset ja niistä jalostetut tuotteet

3.2. Kuvaus 1 kohdassa nimetystä tuotteesta

Kyseessä on riisi (Oryza sativa), jota saadaan seuraavista lajikkeista: Senia, Bahía, Bomba, J. Sendra, Montsianell, Gleva, Sarçet ja Albufera, Bombón, Argila ja Copsemar 7. Tuotetta pidetään kaupan valkoisena riisinä tai täysjyväriisinä, joka täyttää seuraavat vaatimukset (luvut keskiarvoja):

Keskipitkät jyvät 4 % Keltaiset ja kuparinruskeat jyvät 0,20 % Punaiset ja pilkukkaat punaiset jyvät 0,50 % Liitumaiset ja kehittymättömät jyvät 2 % Tahriintuneet ja hyönteisten vioittamat jyvät 0,50 % Muu aines 0,10 % Virheettömiä jyviä vähintään 92,70 %

Raakajyvän ominaisuudet (luvut keskiarvoja):

Lajike Pituus (mm) Pituus/leveys Helmimäiset jyvät (%) Bahía 5,6 1,8 99 Senia 5,6 1,8 99 Bomba 5,2 1,8 99 J. Sendra 5,7 1,8 99 Montsianell 5,7 1,8 99 Gleva 5,7 1,8 99 Sarçet 6 1,8 99 Albufera 5,2 1,7 99 Bombon 5,3 1,8 99 Argila 5,8 1,7 99 Copsemar 7 5,5 1,7 99

Suojatulla alkuperänimityksellä varustetun Arroz de Valencia -riisin koostumus on seuraava (luvut keskiarvoja):

LAJIKE AMYLOOSIPITOISUUS (%) Bahía 19,1 % Senia 16,3 % Bomba 24,9 % J. Sendra 17,5 % Montsianell 18,1 % Gleva 17,7 % Sarçet 16,3 % Albufera 25,6 % Bombón 24 % Argila 20,9 % Copsemar 7 24,4 %

3.3. Raaka-aineet (ainoastaan jalostetut tuotteet) ja rehut (ainoastaan eläinperäiset tuotteet)

–

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki vaiheet eli kylvön, korjuun, kuivauksen ja kauppakunnostuksen.

3.5. Viipalointia, raastamista, pakkaamista jne. koskevat erityiset säännöt

Tuote on pakattava tuotantoalueella, jotta voidaan taata tuotteen aistinvaraiset ominaisuudet ja jäljitettävyys yhden valvontajärjestelmän puitteissa.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Suojatun alkuperänimityksen mukainen riisi on pidettävä kaupan numeroidulla vastaetiketillä varustetuissa pakkauksissa. Sekä etiketissä että vastaetiketissä on oltava sanat Denominación de Origen ”Arroz de Valencia” (Alkuperänimitys ”Arroz de Valencia”). Tarvittaessa niihin merkitään myös ilmaisun valenciankielinen vastine Denominació d’Orige ”Arròs de València”.

4. Maantieteellisen alueen tarkka rajaus

Riisiä viljellään luonnonkosteikoilla Alicanten, Castellónin ja Valencian maakunnissa, Valencian itsehallintoalueella. Suurin osa viljelyksistä on kunnissa, jotka sijaitsevat luonnonpuistojen Parque natural de la Albufera de Valencia, Parque Natural del Marjal de Pego-Oliva ja Marjal de Almenara vaikutusalueella. Kyse on alueista, joilla on runsaasti ympäristöarvoa ja joiden ekosysteemin kestävyydelle riisillä on suuri merkitys.

Alue käsittää seuraavat kunnat:

Parque Natural de la Albuferan vaikutusalue (Valencian maakunta): Albal, Albalat de la Ribera, Alfafar, Algemesí, Beniparrell, Catarroja, Cullera, Massanassa, Sedaví, Silla, Sollana, Sueca ja Valencia.

Muut kunnat Valencian maakunnassa: Alginet, Almacera, Almusafes, Alquería de la Condesa, La Alcudia, Alcira, Benifayo, Corbera, Favareta, Fortaleny, Llaurí, Masamagrell, Oliva, La Pobla de Farnals, Polinya del Xuquer, Puzol, Rafelbuñol, Riola, Sagunto ja Tavernes de Valldigna.

Murcian maakuntaan kuuluvat kunnat: Pego.

Castellónin maakuntaan kuuluvat kunnat: Almenara, Castellón, Chilches ja La Llosa.

5. Yhteys maantieteelliseen alkuperään

5.1. Maantieteellisen alueen erityisyys

Luontoon liittyvät tekijät

Suojatun alkuperänimityksen (SAN) Arroz de Valencia -riisi menestyy suoalueilla, joilla vallitsevat tulvituksen mahdollistavat olosuhteet. Maaperä on kalkkipitoista (30–50 % karbonaatteja), savista, niukasti orgaanista ainesta sisältävää ja emäksistä (pH 8–8,3). Maa on kovaa ja heikosti vettä läpäisevää.

Välimeren ranta-alueille tyypilliseen tapaan ilmasto on leuto läpi vuoden ja sadetta saadaan vain vähän, pääasiassa keväällä ja syksyllä.

Merituulen vaikutuksesta alue välttyy päiväsaikaan puhaltavilta kylmiltä tuulilta. Kesäkuukausina sisämaan ylätasangolta virtaava länsituuli on hyvin kuiva ja kuuma.

Huomattava osa rajatusta alueesta sijaitsee luonnonkauniin Albuferan luonnonpuiston alueella. Alueen erityispiirteiden vuoksi alueella on mahdollista viljellä vain riisiä, joka puolestaan on tarpeellinen luonnonpuiston ekologisen tasapainon säilymiselle.

Albuferan luonnonpuiston pinta-ala on 21 120 hehtaaria, josta 65 prosenttia on riisinviljelyaluetta.

Ihmisen toimintaan liittyvät tekijät

Riisiä on viljelty rajatulla maantieteellisellä alueella jo vuosisatojen ajan. Asiakirjoista ilmenee, että riisiä viljeltiin muinaisessa Valencian kuningaskunnassa jo ennen kuin Jaime I valloitti sen vuonna 1238. Riisipeltoja on kuvattu muun muassa Llibre dels Distribuments -nimisessä asiakirjassa, joka sisältään valloitetun kuningaskunnan maa-alueiden jakoa koskevia tietoja.

Vuonna 1753 annetussa kuningas Ferdinand VI:n asetuksessa määrättiin alueen riisiviljelysten rajat.

Muita riisin viljelyn historiaa Valencian itsehallintoalueella käsitteleviä teoksia ovat Rafael Font de Mora y Llorensin El arroz vuodelta 1939 ja José Ma Carrasco Garcían Compendio arrocero vuodelta 1952.

Vuosisatoja jatkuneen riisinviljelyn myötä alueelle on kehittynyt erityisiä viljelykäytäntöjä. Yksi esimerkki niistä on niin kutsuttu eixugons (espanjaksi enjuagados), jossa viljelykset jätetään ilman vettä muutaman päivän ajaksi leväkasvustojen torjumiseksi. Eixugons toteutetaan yleensä kesäkuun lopulla, kun riisikasvit ovat ensin itäneet.

Toinen alueelle tyypillinen viljelykäytäntö on kesantomaan tulvitus talvella. Tulvitus katkaisee joidenkin maaperän organismien biologisen kierron ja desinfioi näin maaperää. Samalla kasvaa vesiympäristön biologinen monimuotoisuus – sienet, levät ja pienet niveljalkaiset edistävät korjuujätteen hajoamista, uudistavat maata omalla jätteellään ja tuovat siihen makro- ja mikroravinteita.

5.2. Tuotteen erityisyys

Alueella viljeltävien lajikkeiden suuren amyloosipitoisuuden ansiosta suojatun alkuperänimityksen (SAN) Arroz de Valencia -riisi pystyy sitomaan hyvin makua. Helmimäisten jyvien suuren määrän ohella hyvin tärkeä ominaisuus Arroz de Valencia -riisissä on tasainen jyväkoko, sillä se takaa yhtäaikaisen kypsymisen.

5.3. Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Rajattu maantieteellinen alue sijaitsee rantaviivan ja rannikon vuorijonon välissä. Alueella sijaitsevat pellot hyötyvät yöaikaan puhaltavasta merituulesta, jonka ansiosta jyvät tuleentuvat hitaasti ja tasaisesti. Tämä ehkäisee jyviin muodostuvia säröjä ja vähentää näin jauhatuksen tai kypsennyksen aikana halkeavien jyvien määrää.

Rajattu maantieteellinen alue, joka koostuu suurelta osin Albuferan luonnonpuistosta, on hyvin vanhaa luonnon kosteikkomaata. Alueen maaperä on kalkki- ja savipitoista, niukasti orgaanista ainesta sisältävää ja emäksistä. Näiden ominaisuuksien vuoksi maa-aines on raskasta, kovaa ja heikosti vettä läpäisevää, minkä ansiosta tulvaviljely voidaan toteuttaa pienellä vesimäärällä ja maaperän ravinteet saadaan hyödynnettyä hyvin. Tämä puolestaan edistää jyvien täyttymistä kukinnon alaosissa, mikä vähentää epämuodostuneiden jyvien määrää.

Rajatulla maantieteellisellä alueella ei ole päiväsaikaan kylmiä tuulia ja vesi on lämmintä. Tämä edistää helmimäisten jyvien muodostumista ja mahdollistaa pitkää kasvuaikaa vaativien lajikkeiden viljelyn ilman epäonnistumisen riskiä. Näiden piirteiden vuoksi kyseessä olevia SAN-lajikkeita pystytään viljelemään rajatulla alueella ja niihin kehittyy erottava ominaisuus eli suuri amyloosipitoisuus. Tähän perustuu riisin arvostus ruoanlaitossa, koska amyloosipitoisuus vaikuttaa oleellisella tavalla riisin maun ja kovuusasteen tasapainoon.

Valencian riisinviljelyn perinne kytkeytyy kiinteästi alueen perinteiseen ruokakulttuuriin. Valenciassa valmistetaan runsaasti riisipohjaisia ruokalajeja, joihin kuuluvat etenkin paella, arroces caldosos (liemessä kypsytetty riisi) ja arroces al horno (uuniriisi). Nämä riisiin perustuvat ruokalajit ovat syy-seuraussuhteessa alueen tyypillisiin lajikkeisiin, joilla on erityisen hyvä kyky imeä itseensä liemestä runsaasti makua. Tämä makutekijä tekee näistä riisiin perustuvista ruokalajeista aivan erityisiä muualla maailmassa tunnettuihin riisiruokiin verrattuna.

Alueella puhaltava länsituuli lennättää pois sieni-itiöt (esim. Pyricularia ja Helminthosporium), mikä vähentää viallisten jyvien määrää.

Eritelmän julkaisutiedot

http://www.agricultura.gva.es/pc_arrozdevalencia

(1) EUVL L 179, 19.6.2014, s. 17.